b'\n_START_ARTICLE_\nPakruojo dvaras\n_START_SECTION_\nIstorija\n_START_PARAGRAPH_\n1531 m. ra\xc5\xa1ytiniuose \xc5\xa1altiniuose yra minima Pakruojo dvarviet\xc4\x97. Dvaro \xc4\xafk\xc5\xabr\xc4\x97jas ir pirmasis savininkas buvo Rietavo tij\xc5\xabnas M. Vakavi\xc4\x8dius, pirmieji \xc5\xbeinomi dvaro savininkai \xe2\x80\x93 Martinavi\xc4\x8diai. Pakruojo dvar\xc4\x85 yra vald\xc4\x99 ir didikai Zabielos, taip pat ir J.Burba bei grafai Miunsteriai._NEWLINE_Nuo 1780 iki 1940 m. dvar\xc4\x85 vald\xc4\x97 baronai fon Ropai. Tai buvo daugelio aplinkini\xc5\xb3 dvar\xc5\xb3 \xe2\x80\x93 Akmen\xc4\x97li\xc5\xb3, Naujadvario, \xc5\xa0ukioni\xc5\xb3, Juknai\xc4\x8di\xc5\xb3, Liberi\xc5\xa1kio, Mald\xc5\xbei\xc5\xabn\xc5\xb3, Pajie\xc5\xa1men\xc4\x97s, \xc5\xbdydmi\xc5\xa1kio ir Kalev\xc5\xb3 - centras. Klest\xc4\x97jimo metu (XVIII a.\xe2\x80\x93XIX a.) dvarui priklaus\xc4\x97 apie 30 t\xc5\xabkst. ha \xc5\xbeem\xc4\x97s ir mi\xc5\xa1k\xc5\xb3._NEWLINE_Apie 1780 metus Vilhelmas fon Ropas (vok. Wilhelm von der Ropp, 1748\xe2\x80\x931824) ved\xc4\x97 grafait\xc4\x99 Miunsterait\xc4\x99 ir krai\xc4\x8dio gavo Pakruojo dvar\xc4\x85. Vilhelmas ir jo s\xc5\xabnus Teodoras fon Ropas (vok. Theodor von der Ropp, 1783\xe2\x80\x931852) suprojektavo ir pastat\xc4\x97 dvaro statinius, kurie i\xc5\xa1liko iki \xc5\xa1i\xc5\xb3 dien\xc5\xb3. Pirmieji pastatai statyti 1820 m., kiti \xe2\x80\x93 iki 1840 m. _NEWLINE_Vokie\xc4\x8di\xc5\xb3 kilm\xc4\x97s dvaro valdytojas Hermanas fon Ropas savo valstie\xc4\x8dius bausdavo be pasigail\xc4\x97jimo, gars\xc4\x97jo nuo\xc5\xbemumu._NEWLINE_Prie\xc5\xa1paskutinis dvaro savininkas buvo Leonas Ropas, po kurio mirties 1940 metais dvar\xc4\x85 paveld\xc4\x97jo brolio Bruno s\xc5\xabnus Julius Ropas, vadinamas \xc5\xa0eduviniu._NEWLINE_2004 metais Vyriausyb\xc4\x97 dvaro valdym\xc4\x85 patik\xc4\x97jo Pakruojo rajono savivaldybei. Ji \xc5\xa1iuo metu vykdo 2 projektus \xe2\x80\x93 centrin\xc4\x97s ir \xc5\xa1iaurin\xc4\x97s Pakruojo dvaro dali\xc5\xb3 restauracija (projektams vadovauja savivaldyb\xc4\x97s Vietinio \xc5\xabkio ir statybos skyrius). ES pirmajam projektui skyr\xc4\x97 9,2 mln., antrajam \xe2\x80\x93 10,2 mln. lit\xc5\xb3.\n_START_SECTION_\nPastatai ir parkas\n_START_PARAGRAPH_\nPakruojo dvaras \xe2\x80\x93 v\xc4\x97lyvojo klasicizmo architekt\xc5\xabros pavyzdys (vienintelis Pakruojo kra\xc5\xa1te), did\xc5\xbeiausias i\xc5\xa1lik\xc4\x99s 26 dvaro pastat\xc5\xb3 kompleksas (ansamblis) Lietuvoje. Seniausi dvaro pastatai \xe2\x80\x93 u\xc5\xbeeiga, spirito ir alaus daryklos. Dauguma dvaro pastat\xc5\xb3 ansamblio objekt\xc5\xb3 yra XVIII a. pabaigos \xe2\x80\x93 XIX a. prad\xc5\xbeios._NEWLINE_48,2 ha plot\xc4\x85 u\xc5\xbeiman\xc4\x8dioje dvaro teritorijoje yra 43 statiniai, apjuosti 1840 m. m\xc5\xabryta tvora ir daugiau nei 150 met\xc5\xb3 senumo parkas, kuriame auga apie 26 r\xc5\xab\xc5\xa1i\xc5\xb3 med\xc5\xbei\xc5\xb3._NEWLINE_Pastatai sujungti \xc4\xaf 4 grupes: centrin\xc4\x99 \xe2\x80\x93 reprezentacin\xc4\x99, dvi \xc5\xabkines ir gamybin\xc4\x99. Yra \xc5\xbeinoma, kad ansambl\xc4\xaf stat\xc4\x97 vietiniai meistrai Vy\xc4\x8das, Svidras ir kiti. Dvaro savininkams fon Ropams patiko klasicizmas, tod\xc4\x97l klasicizmo bruo\xc5\xbeai b\xc5\xabdingi ir daugeliui \xc5\xabkini\xc5\xb3 pastat\xc5\xb3._NEWLINE_1940 metais dvare buvo dvaro r\xc5\xabmai, koply\xc4\x8dia, 9 kumetynai, 10 tvart\xc5\xb3, 6 klojimai, 3 svirnai, alaus darykla, v\xc4\x97jo mal\xc5\xabnas (pastatytas 1823 m.), vandens mal\xc5\xabnas su lentpj\xc5\xabve, kalv\xc4\x97, gara\xc5\xbeas, skalbykla, malkin\xc4\x97, oran\xc5\xbeerija, vi\xc5\xa1tid\xc4\x97, silosin\xc4\x97._NEWLINE_Vertingiausi ansamblio pastatai \xe2\x80\x93 ansamblio centre esantys centriniai r\xc5\xabmai su portiku, retai Europoje sutinkamas rom\xc4\x97n\xc5\xb3 akveduk\xc5\xb3 pavyzd\xc5\xbeiu 1821 metais statytas dolomitinis arkinis tiltas-u\xc5\xbetvanka (restauruotas 2001 m.)._NEWLINE_Centriniai r\xc5\xabmai \xe2\x80\x93 sta\xc4\x8diakampio formos dviej\xc5\xb3 auk\xc5\xa1t\xc5\xb3 pastatas, i\xc5\xa1siskiria unikaliu Lietuvoje, trij\xc5\xb3 portik\xc5\xb3 panaudojimu r\xc5\xabm\xc5\xb3 pastate 6 kolon\xc5\xb3 pagrindinio fasado centre ir dar dviem i\xc5\xa1 abiej\xc5\xb3 \xc5\xa1oninio fasado pusi\xc5\xb3. R\xc5\xabmuose dekoru bei puikia akustika i\xc5\xa1siskiria ovalin\xc4\x97 \xc5\xa1oki\xc5\xb3 (dar vadinama veidrod\xc5\xbei\xc5\xb3) sal\xc4\x97. Pirmame auk\xc5\xa1te buvo gyvenamosios ir reprezentacin\xc4\x97s patalpos, antrame auk\xc5\xa1te \xe2\x80\x93 miegamieji. \xc5\xaakinis kiemas atskirtas arkomis. Pietiniame kiemo gale yra 2 svirnai. Visi statiniai pastatyti i\xc5\xa1 lauko rieduli\xc5\xb3 ir skaldyt\xc5\xb3 akmen\xc5\xb3.'